У Вікіпедыі ёсць артыкулы пра іншых асоб з прозвішчам Марозаў.

**Цімафе́й Андрэ́евіч Маро́заў**, больш вядомы як **Ціма Беларускіх** (нар. 1 кастрычніка 1998, Мінск, Беларусь) — беларускі поп-спявак, рэпер, аўтар песень. Атрымаў вядомасць у 2018 годзе з песнямі «Мокрые кроссы» і «Незабудка», якія занялі першыя месцы расійскага музычнага чарта «Яндекс.Музыка». Дэбютная кружэлка выканаўцы «Твой первый диск — моя кассета» таксама ўзначаліла альбомны рэйтынг «Apple Music».

Біяграфія
---------

Цімафей нарадзіўся 1 кастрычніка 1998 года ў Мінску. Рос у поўнай сям’і: бацька — колішні вакаліст опернага тэатра, зараз жыве ў Індыі, дзе выкладае музыку дзецям, маці — настаўнік музыкі (на цяперашні момант — у дэкрэтным адпачынку). Таксама ў рэпера ёсць старэйшы брат. Па дадзеных СМІ, па стане на 2018 год яго бацькі ў разводзе.

Па ўласных словах, з ранняга дзяцінства Цімафей захапляўся музыкай. У 6 гадоў бацькі адвялі яго ў музычную школу, дзе ён займаўся гульнёй на віяланчэлі. З 6 да 12 гадоў Ціма актыўна займаўся футболам, але ўсё-такі хадзіць у секцыю на трэніроўкі яму надакучыла і ён кінуў. У школе Ціма вучыўся добра, паспяхова сумяшчаючы яе са спортам. Акрамя таго, часта выступаў на канцэртах школьнай самадзейнасці.

У 10 гадоў Ціма Беларускіх паступіў у Рэспубліканскую гімназію-каледж пры Беларускай дзяржаўнай акадэміі музыкі і вучыўся там да 9-га класа, пасля чаго паступіў у лінгвагуманітарны каледж. Яго вучоба там скончылася пасля двух чвэрцяў. *«Прагульваў — і не зраслося»*, — казаў Цімафей аб прычынах свайго сыхода з каледжа. Сваю вучобу спявак працягнуў у школе, дзе скончыў дзясяты клас і паступіў у каледж мастацтваў, але і там Беларускіх правучыўся менш за семестр. Сам Ціма распавядаў, што ў той час граў у пераходах на віяланчэлі. Акрамя таго, падпрацоўваў прадаўцом марожанага і грузчыкам.

У 2016 годзе Цімафей не прайшоў кастынг, арганізаваны беларускім рэп-лэйблам «Kaufman» ў мінскім клубе «Re:Public», але ў наступным годзе ўсё-такі стаў удзельнікам лэйбла.

Першыя трэкі ў супрацоўніцтве з лэйблам рэпер запісаў у сярэдзіне 2017 г. аднак ніводная з іх не дабілася значнай папулярнасці. На пачатку 2018 года Ціма Беларускіх выдае свой першы міні-альбом, а ў сярэдзіне таго года — сінгл «Мокрые кроссы», які прынес шырокую вядомасць выканаўцу. На відэахостынгу «YouTube» за кароткі перыяд ён набраў 7 млн праглядаў, трапіў у найбуйнейшы расійскі музычны чарт «Яндекс. Музыка», дзе дасягнуў першага месца, а па выніках года ў сацыяльнай сетцы «УКантакце» заняў 11-е месца ў рэйтынгу найбольш праслухоўваных песень.

Неўзабаве выйшла песня «Незабудка», якая ўжо праз некалькі дзён пасля прэм’еры трапіла на другое месца рэйтынга «Яндекс. Музыка». Сумесны відэакліп на трэкі «Мокрые кроссы» і «Незабудка» набраў 15 млн праглядаў на «YouTube».

20 кастрычніка 2018 года спявак даў у мінскім клубе «Re: Public» свой першы сольны канцэрт. Далей былі канцэрт у Гомелі 26 кастрычніка, у Наваполацку 3 лістапада і 7 лістапада яшчэ адзін у Мінску.

30 студзеня 2019 г. выдаў свой першы студыйны альбом — «Твой первый диск — моя кассета», які дасягнуў высокіх пазіцый у альбомных чартах «Яндэкс. Музыкі» і «Apple Music». У красавіку таго ж года трапіў у намінанты рэйтынга часопіса «Forbes» «Прафесіянал да 30 гадоў» у катэгорыі «Музыка і кіно». Паводле часопіса, толькі на адных канцэртах Беларускіх зарабіў прынамсі 230 тыс. долараў.

Псеўданім
---------

Прадстаўнікі лэйбла, на якім выдаецца Ціма Беларускіх, пракаментавалі выбар псеўданіма наступным чынам: *«Па-першае, мы з Беларусі. Заўжды хацелася нейкай павышанай увагі да нашай краіны ў плане музыкі. Заўжды яна неяк недаацэньвалася, недаглядалася, недаслухвалася. Таму мы вырашылі, што псеўданім адразу мусіць паказваць, хто і адкуль. Па-другое, так супала, што „Ціма" гэта амаль па-англійску „каманда" (team). Мы ўсе з Беларусі і мы разам працуем над адной справай»*.

Сам Цімафей назваў сабе *«патрыётам, якому хочацца, каб пра Беларусь часцей згадвалі ў свеце»*. Таксама ён адзначыў, што з’язджаць з краіны не збіраецца, бо *«тут ёсць усё, каб рухацца далей»*.

Газета «Наша Ніва» звяртае ўвагу, што прозвішча Беларускіх — не беларускага паходжання і ўвогуле аксюмаран, паколькі падобнае формаўтварэнне характэрна для прозвішчаў прыгонных сялянаў, што ўтвараліся ад назваў памешчыцкіх родаў, а ў Беларусі дваранаў *Беларускія* ніколі не было.

Дыскаграфія
-----------

### Альбомы

* 2019 — «Твой первый диск — моя кассета» (бел.: «Твой першы дыск — мая касета»)

### Сінглы

* 2017 — «Рассвет» (бел.: «Світанак»)
* 2017 — «Заново» (бел.: «Нанова»)
* 2018 — «Дождь» (бел.: «Дождж»)
* 2018 — «Взял и полетел» (бел.: «Узяў і паляцеў»)
* 2018 — «Девочка-песня» (бел.: «Дзяўчынка-песня»)
* 2018 — «Привет давай перевернем» (бел.: «Прывітанне давай перавернем»)
* 2018 — «Мокрые кроссы» (бел.: «Мокрыя кросы»)
* 2018 — «О простом» (бел.: «Аб простым»)
* 2018 — «Искры» (бел.: «Іскры»)
* 2018 — «Не онлайн» (бел.: «Не анлайн»)
* 2018 — «Незабудка» (бел.: «Незабудка»)
* 2019 — «Витаминка» (бел.: «Вітамінка»)
* 2019 — «Я больше не напишу» (бел.: «Я больш не напішу»)
* 2019 — «Поезда» (бел.: «Цягнікі»)
* 2019 — «Алёнка» (бел.: Алёнка)
* 2019 — «Целовать» (бел.: «Цалаваць»)
* 2019 — «Найду тебя» (бел.: «Знайду цябе»)

Відэакліпы
----------

* 2017 — «Рассвет»
* 2017 — «Заново»
* 2018 — «Мокрые кроссы» + «Незабудка»
* 2019 — «Витаминка»
* 2019 — «Целовать»

Зноскі
------

1. ↑  Что слушает молодежь: Топ – 5 молодых звезд, по которым фанатеют ваши дети // *Комсомольская правда* / под ред. Н. О. Вячеславовна — Комсомольская правда, 1925. — 655000 экз. — ISSN 0233-433X; 1563-6372 Праверана 15 ліпеня 2022.<a href='https://wikidata.org/wiki/Track:Q849047'></a><a href='https://wikidata.org/wiki/Track:Q4230185'></a><a href='https://wikidata.org/wiki/Track:Q109601123'></a>
2. ↑
3. ↑  Кто такой Тима Белорусских: биография и интересные факты о певце — 2018. Праверана 29 ліпеня 2022.
4. 1 2 3  Рэп-зорка Ціма Беларускіх трымае першае і другое месца ў галоўным расійскім хіт-парадзе  (бел.).  Наша Ніва (27 кастрычніка 2018). Праверана 22.05.2019.
5. ↑  Музыкальные чарты за неделю: лидируют Тима Белорусских, Kazka, Zivert, Фейс и другие (руск.).  Рамблер (21 лютага 2019). Праверана 22.05.2019.
6. ↑  Кто такой Тима Белорусских: биография и интересные факты о певце (руск.).  Sputnik (4 снежня 2018). Праверана 22.05.2019.
7. 1 2  Рэп-зорка Ціма Беларускіх даў сваё першае вялікае інтэрв'ю: галоўныя цытаты  (бел.).  Наша Ніва (17 студзеня 2019). Праверана 22.05.2019.
8. ↑  Миллионер в мокрых кроссах: сколько приносят Тиме Белорусских самые привязчивые поп-хиты 2019-го (руск.).  Forbes (4 красавіка 2019). Праверана 22.05.2019.
9. ↑  Продюсер Тимы Белорусских — о том, как найти, раскрутить и удержать новую звезду (руск.).  The Flow (12 снежня 2018). Праверана 22.05.2019.
10. ↑  Тима Белорусских — номинант в рейтинг Forbes (руск.)(недаступная спасылка).  Tut.by (4 красавіка 2019). Архівавана з першакрыніцы 11 жніўня 2019. Праверана 22.05.2019.
11. ↑  Хто такі Ціма Беларускіх? Пяць фактаў  (бел.).  Будзьма беларусамі! (12 снежня 2018). Праверана 22.05.2019.
12. ↑  Чаму «Беларускіх» не беларускае прозвішча і ўвогуле аксюмаран  (бел.).  Наша Ніва (9 снежня 2018). Праверана 22.05.2019.

Спасылкі
--------

* 

|  |  |
| --- | --- |
| commons: | Ціма Беларускіх на Вікісховішчы |

|  |  |
| --- | --- |
| ⚙️   У сацыяльных сетках | VK · Facebook |
| Фота, відэа і аўдыё | Apple Music · Bandcamp · Deezer · Google Play Music · Instagram · Last.fm · SoundCloud · Spotify · VK Music · Яндэкс Музыка · YouTube |
| Тэматычныя сайты | Discogs · Internet Movie Database · MusicBrainz |
| Нарматыўны кантроль | ISNI: 0000 0004 7605 9375 |